‘৪০ শতাংশ বেকারত্ব কমানো গেছে’ বিশ্ব বাণিজ্য সম্মেলনে বললেন মুখ্যমন্ত্রী

কলকাতা: পাখির চোখ ২৬-এর বিধানসভা নির্বাচন (Bengal Assembly Election 2026)। রাজ্যে বিনিয়োগ টানার লক্ষ্যে প্রতিবছর বিশ্ববঙ্গ বাণিজ্য সম্মেলন ( Industrialization Bengal) আয়োজন করে রাজ্য সরকার। সেই লক্ষ্যে আজ থেকে রাজ্যে শুরু হয়েছে শিল্প ও বাণিজ্য সম্মেলন। ধনধান্য অডিটোরিয়ামে স্বনামধন্য ব্যবসায়ী, শিল্পপতিরা একত্রিত হয়েছেন। সেখানে বক্তব্য রেখেছেন মুখ্যমন্ত্রী মমতা বন্দ্যোপাধ্যায়। শিল্পের নিরিখে রাজ্যের বর্তমান পরিস্থিতি, ভবিষ্যতে কী কী সম্ভাবনা রয়েছে এই রাজ্যে, সব নিয়েই বক্তব্য রেখেছেন মুখ্যমন্ত্রী মমতা বন্দ্যোপাধ্যায় (Mamata Banerjee)।

এদিন সম্মেলনে মুখ্যমন্ত্রী বলেন, বিধানসভা নির্বাচনকে মাথায় রেখে এ বছর বিশ্ববাণিজ্য সম্মেলন হচ্ছে না। তারই ক্ষুদ্র সংস্করণ আজকের ‘শিল্প ও বাণিজ্য সম্মেলন’। তাঁর কথায়, ‘পশ্চিমবঙ্গের নামে গুজব ছড়ানো হচ্ছে। কিছু মানুষ শুধু পশ্চিমবঙ্গের বদনাম করে’। কে বলে পশ্চিমবঙ্গে শিল্পের সম্ভাবনা নেই? রাজ্যের শিল্প ও উন্নয়নের নিরিখে কীভাবে এগোবে রাজ্য, তাইই আজকের কর্মসূচি থেকে তুলে ধরা হয়েছে। এজেন্সির নাম করে ব্য়বসায়ীদের ভয় দেখানোর অভিযোগ করেন মুখ্য়মন্ত্রী। এদিন মুখ্যমন্ত্রী আরও বলেন, ‘পশ্চিমবঙ্গ অত্যন্ত শান্তিপূর্ণ রাজ্য। রাজ্যের বিরুদ্ধে ভুয়ো খবর ছড়ানো হয়। টাকা নিয়ে সোশাল মিডিয়ায় রাজ্যের বদনাম করা হয়। এই ভুয়ো খবরকে চ্যালেঞ্জ করছি। আমি চ্যালেঞ্জ করে বলতে পারি, বাংলা যা করতে পারে, কেউ সেটা করতে পারে না। কিছু লোক টাকা নিয়ে সোশ্যাল মিডিয়া ফেক খবর করে’।

আরও পড়ুন: কলকাতা পুরসভার মাসিক অধিবেশনে চরম উত্তেজনা!

মমতা বন্দ্যোপাধ্যায় এদিনের শিল্প ও বাণিজ্য সম্মেলনে বলেছেন, ‘দেউচা পাচামির কাজ ইতিমধ্যেই শুরু হয়েছে। এর আগে ১২-১৬ ঘণ্টা লোডশেডিং হত। এখন ২৪ ঘণ্টা বিদ্যুৎ সরবরাহ হচ্ছে।’ রাজ্যের কর্মসংস্থান এবং বেকারত্ব প্রসঙ্গেও এদিন মুখ্যমন্ত্রী বলেছেন, ‘২ কোটি কর্মসংস্থান তৈরি হয়েছে। ৪০ শতাংশ বেকারত্ব কমানো গিয়েছে। তথ্যপ্রযুক্তিক্ষেত্রে এগিয়ে রয়েছে পশ্চিমবঙ্গ। এ-রাজ্যের সিলিকন ভ্যালি ৩৫ হাজার কোটির বিনিয়োগ টেনেছে।’ এদিন মুখ্যমন্ত্রী আরও বলেন, ‘এ-রাজ্যের পর্যটনশিল্প আন্তর্জাতিক স্তরেও স্বীকৃত। দুর্গাপুজো ও কালীপুজোকে স্বীকৃতি দিয়েছে রাষ্ট্রপুঞ্জ। শিলিগুড়িতে তৈরি হবে মহাকাল মন্দির।’ বাংলা ইতিমধ্যেই সেমিকন্ডাক্টর হাব হিসেবে চিহ্নিত, আমেরিকা ও ব্রিটেন থেকে বিনিয়োগ আসছে’। কেন্দ্রের জিএসটি নীতির সমালোচনা করে তাঁর আরও বক্তব্য. ‘জিএসটির নামে রাজ্য থেকে প্রায় ২০ হাজার কোটি টাকা কেটে নেওয়া হচ্ছে’।